**Anexa la HCL nr. \_\_\_/\_\_\_\_\_\_\_\_\_\_\_**

**REGULAMENT DE ORGANIZARE ȘI FUNCȚIONARE A ACTIVITĂȚII DE VOLUNTARIAT DIN CADRUL PRIMĂRIEI MUNICIPIULUI TÂRGU MUREȘ ȘI AL SERVICIILOR PUBLICE FĂRĂ PERSONALITATE JURIDICĂ DIN SUBORDINEA CONSILIULUI LOCAL AL MUNICIPIULUI TÂRGU MUREȘ CONFORM LEGII NR.78/2014 PRIVIND REGLEMENTAREA ACTIVITĂŢII DE VOLUNTARIAT ÎN ROMÂNIA**

**Capitolul I – Dispoziții generale**

**Scop și definiții**

**Art.1** Prezentul regulament stabilește participarea persoanelor fizice la acțiuni de voluntariat organizate de Primăria Municipiului Târgu Mureș și de serviciile publice din subordinea Consiliului local al municipiului Târgu Mureș, conform Legii nr.78/2014, privind reglementarea activității de voluntariat în România.

**Art.2** În sensul prezentului Regulament, următorii termeni se definesc astfel:

**a) voluntariatul** reprezintă participarea voluntarului persoană fizică la activităţi de interes public desfăşurate în folosul altor persoane sau al societăţii, organizate de către persoane juridice de drept public sau de drept privat, fără remuneraţie, individual sau în grup;

b**) activitatea de interes public** reprezintă activitatea desfăşurată în domenii precum: arta şi cultura, sportul şi recreerea, educaţia şi cercetarea, protecţia mediului, sănătatea, asistenţa socială, religia, activismul civic, drepturile omului, ajutorul umanitar şi/sau filantropic, dezvoltarea comunitară, dezvoltarea socială;

**c) organizaţia-gazdă** este persoana juridică de drept public sau de drept privat, fără scop lucrativ, care organizează şi administrează activităţi de voluntariat;

**d) contractul de voluntariat** reprezintă convenţia încheiată între un voluntar şi organizaţia-gazdă, în temeiul căreia prima parte se obligă să presteze o activitate de interes public, fără a fi remunerată, iar cea de-a doua se obligă să ofere o activitate adecvată solicitării sau pregătirii voluntarului;

**e) voluntarul** este orice persoană fizică, fără deosebire de rasă, origine etnică, religie, sex, opinie, apartenenţă politică, care a dobândit capacitate de muncă potrivit legislaţiei în domeniul muncii şi desfăşoară activităţi de voluntariat;

**f) beneficiarul activităţii de voluntariat** este persoana fizică, alta decât soţul/soţia şi copiii, sau persoana juridică în folosul căreia se desfăşoară activitatea de voluntariat;

**g) coordonatorul voluntarilor** este voluntarul sau angajatul organizaţiei-gazdă, care îndeplineşte sarcinile legate de coordonarea şi administrarea activităţii voluntarilor.

**Principii de aplicare**

**Art.3 Prezentul regulament se fundamentează pe următoarele principii:**

a) participarea ca voluntar, activitate de interes public, neremunerată şi bazată pe o decizie liber consimţită a voluntarului;

b) implicarea activă a voluntarului în viaţa comunităţii;

c) desfăşurarea voluntariatului cu excluderea remuneraţiei din partea beneficiarului activităţii;

d) participarea persoanelor la activităţile de voluntariat, pe baza egalităţii de şanse şi de tratament, fără discriminări;

e) activitatea de voluntariat nu substituie munca plătită;

f) caracterul de interes public al activităţii de voluntariat.

**Art.4.** Autoritățile aministrației publice locale sprijină derularea activităților de voluntariat prin includerea în strategiile de dezvoltare locală sau națională a unor capitole distincte despre rolul voluntariatului ca resursă de dezvoltare a bunăstării sociale și nu ca modalitate de reducere a cheltuielilor, precum și modul de sprijin a voluntariatului pentru atingerea priorității locale sau naționale.

**Art.5** Autoritățile administrației publice locale susțin voluntariatul ca metodă recunoscută prin care cetățenii pot participa activ la activități de voluntariat în comunitățile lor, metodă ce le permite acestora să abordeze probleme legate de acțiuni umanitare,, mediu înconjurător, probleme sociale și alte asemenea.

**Art. 6** Autoritățile administrației publice locale se întâlnesc anual cu reprezentanții legali ai organizației gazdă, pe raza unității administrative-teritoriale, pe care le conduc, în vederea organizării unei cooperări efective în activitățile de interes public desfășurate de către voluntar, precum și în vederea promovării, la nivel local, a acestor activități, a rezultatelor și impactului social survenit.

**Art.7** Autoritățile administrației publice locale promovează și susțin organizarea de evenimente cu ocazia Zilei Internaționale a Voluntariatului, 5 decembrie a fiecărui an.

**Desfășurarea activității de voluntariat**

**Art.8** (1) Activitatea de voluntariat se desfăşoară în urma unei cereri din partea organizaţiei-gazdă, prin care aceasta îşi manifestă disponibilitatea de a colabora cu voluntari. Organizaţia-gazdă are posibilitatea de a refuza motivat cererea unui candidat de a deveni voluntar, în condiţiile prevăzute în statutul acesteia, în funcţie de tipul de activitate desfăşurată, şi cu respectarea art. 4 lit. c) din Legea nr.78/2014.

(2) Cererea emisă de organizaţia-gazdă persoană juridică de drept public, prin care este manifestată disponibilitatea de a colabora cu voluntari, se realizează printr-un anunţ public.

(3) Organizaţia-gazdă oferă instruire iniţială cu privire la:

a) structura, misiunea şi activităţile organizaţiei-gazdă;

b) drepturile şi responsabilităţile voluntarului;

c) regulamentele interne care reglementează implicarea voluntarului.

(4) Organizaţia-gazdă poate oferi voluntarilor, în condiţiile legislaţiei din domeniul educaţiei şi formării profesionale, cursuri de instruire, formare şi pregătire profesională în domeniul în care aceasta activează.

**Art.9** Este interzis, sub sancțiunea anulabilității să se încheie contract de voluntariat în scopul de a evita încheierea unui contract individual de muncă sau, după caz, a unui contract civil de prestări de servicii ori a altui contract civil cu titlu oneros pentru efectuarea prestațiilor respective.

(2) Activitatea de voluntariat se consideră experiență profesională și/sau în specialitate, în funcție de tipul activității, dacă aceasta este realizată în domeniul studiilor absolvite.

(3) Pe durata perioadei activității de voluntariat, precum și la încheierea activității de voluntariat, organizatia gazdă, la cererea voluntarului, eliberează un certificat de voluntariat la care este anexat un raport de activitate. Acestea se întocmesc în limba română dacă au fost emise pe teritoriul României.

(4) **Certificatul de voluntariat** va conține următoarele elemente:

a) datele de identificare ale organizaţiei-gazdă care emite certificatul;

b) numărul de înregistrare şi data emiterii certificatului;

c) numărul de înregistrare şi data contractului de voluntariat;

d) numele, prenumele şi datele de identificare ale voluntarului;

e) perioada şi numărul de ore de voluntariat;

f) numele şi prenumele coordonatorului voluntarilor;

g) numele şi prenumele reprezentantului legal al organizaţiei-gazdă;

h) menţiunea "Voluntarul şi organizaţia emitentă sunt responsabili pentru veridicitatea datelor şi informaţiilor cuprinse în acest certificat".

(5) **Certificatele de voluntariat** sau documentele echivalente eliberate de organizaţii-gazdă dintr-un alt stat sunt recunoscute în România în măsura în care conţin elementele prevăzute la alin. (4) şi sunt prezentate în copie autentificată şi traducere legalizată.

(6) **Raportul de activitate** va conţine următoarele elemente:

a) activităţile de voluntariat prestate;

b) atribuţiile asumate;

c) aptitudinile dobândite.

**Contractul de voluntariat**

**Art.10** (1)Voluntariatul se desfășoară pe baza unui contract încheiat în formă scrisă, în limba română, între voluntar și organizația – gazdă. Obligația de încheiere a contractului de voluntariat în formă scrisă revine organizației-gazdă. Forma scrisă este obligatorie pentru încheierea valabilă a contractului.

(2) În cazul încheierii contractului de voluntariat cu un cetăţean străin, organizaţia gazdă poate să-i pună acestuia la dispoziţie un interpret.

(3) Organizaţia-gazdă este obligată ca, anterior începerii activităţii de voluntariat, să înmâneze voluntarului un exemplar din contractul de voluntariat.

(4) Anterior începerii activităţii, contractul de voluntariat se înregistrează în registrul de evidenţă a voluntarilor ţinut de organizaţia-gazdă.

(5) Contractul de voluntariat este însoţit obligatoriu de fişa de voluntariat şi fişa de protecţie a voluntarului.

(6) Contractul de voluntariat trebuie să conţină următoarele clauze:

a) datele de identificare ale părţilor contractante;

b) descrierea activităţilor pe care urmează să le presteze voluntarul;

c) timpul şi perioada de desfăşurare a activităţii de voluntariat;

d) drepturile şi obligaţiile părţilor;

e) stabilirea cerinţelor profesionale, a abilităţilor sociale, intereselor de dezvoltare, a celor de sănătate, confirmate prin certificate de sănătate sau alte documente;

f) condiţiile de reziliere a contractului.

(7) Contractul de voluntariat încetează în următoarele condiţii:

a) la expirarea termenului stabilit în contract, respectiv la data la care prestaţiile care fac obiectul contractului au fost executate;

b) de comun acord;

c) când organizaţia-gazdă îşi încetează activitatea;

d) prin denunţare unilaterală, în condiţiile art. 19;

e) în caz de reziliere a contractului.

(8) Fişa de voluntariat conţine descrierea în detaliu a tipurilor de activităţi pe care organizaţia-gazdă şi voluntarul au convenit că acesta din urmă le va desfăşura pe parcursul contractului de voluntariat.

(9) Fişa de protecţie a voluntarului conţine instrucţiuni cu privire la desfăşurarea activităţii acestuia, cu respectarea prevederilor legale în domeniul securităţii şi sănătăţii în muncă. Pentru activităţi ce ies din domeniul de acoperire al fişei de protecţie a voluntarului, organizatorii activităţii vor apela la inspectoratele teritoriale de muncă ce vor pune la dispoziţia acestora instrucţiuni de securitate a muncii specifice activităţii respective.

(10) Organizaţia-gazdă este obligată să ţină evidenţa voluntarilor, a duratei şi a tipului activităţilor desfăşurate şi evaluării voluntarilor, pe baza criteriilor stabilite în regulamentul intern.

**Art.11** Contractul de voluntariat trebuie să conțină minimum următoarele drepturi ale voluntarului:

a) dreptul de a desfășura activitatea de voluntariat în concordanță cu capacitatea și disponibilitatea acestuia;

b) dreptul de a solicita organizației-gazdă eliberarea certificatului de voluntariat însoțit de raportul de activitate.

c) dreptul la confidenţialitate şi protecţia datelor personale;

d) dreptul la timp liber corespunzător cu activitatea de voluntariat.

**Art.12** (1) Contractul de voluntariat trebuie să conţină următoarele obligaţii ale voluntarului:

a) obligaţia de a presta o activitate de interes public, fără remuneraţie;

b) obligaţia unei conduite complementare cu obiectivele generale ale voluntariatului - îmbunătăţirea calităţii vieţii şi reducerea sărăciei, dezvoltare sustenabilă, sănătate, prevenirea şi gestionarea efectelor dezastrelor, incluziunea socială şi, totodată, lupta împotriva excluderii sociale şi discriminarea;

c) obligaţia voluntarului de a îndeplini sarcinile prevăzute în fişa de voluntariat, precum şi respectarea instrucţiunilor stipulate în fişa de protecţie a voluntarului;

d) obligaţia de a păstra confidenţialitatea informaţiilor la care are acces în cadrul activităţii de voluntariat, pe perioada desfăşurării contractului de voluntariat şi pe o perioada de 2 ani după încetarea acestuia;

e) obligaţia de a anunţa indisponibilitatea temporară de a presta activitatea de voluntariat în care este implicat.

(2) Răspunderea voluntarului în astfel de situaţii se angajează potrivit regulilor stabilite în legislaţia în vigoare şi în regulamentele interne ale organizaţiei-gazdă.

**ART. 13** Contractul de voluntariat trebuie să conţină:

(1) drepturi ale organizaţiei-gazdă:

a) dreptul de a stabili organizarea şi funcţionarea activităţii de voluntariat;

b) dreptul de a iniţia conţinutul fişei de voluntariat, pe care o adaptează la solicitarea şi pregătirea voluntarului, precum şi la tipul de activităţi de voluntariat desfăşurate de către organizaţia-gazdă;

c) dreptul de a exercita controlul asupra modului de implementare a fişei de voluntariat prin coordonatorul de voluntari;

d) dreptul de a constata abaterile voluntarului, raportate la clauzele stabilite în contractul de voluntariat, fişa de voluntariat şi/sau în fişa de protecţie a voluntarului.

*(2) Contractul de voluntariat trebuie să cuprindă următoarele:*

*a) obligaţia organizaţiei-gazdă de a asigura desfăşurarea activităţilor sub conducerea unui coordonator de voluntari, cu respectarea condiţiilor legale privind securitatea şi sănătatea în muncă, în funcţie de natura şi de caracteristicile activităţii respective;*

*b) posibilitatea organizaţiei-gazdă de a suporta cheltuielile de hrană, cazare şi transport pentru voluntar în desfăşurarea activităţii sale de voluntariat, în limita sumelor alocate cu această destinaţie. Voluntarul poate renunţa la cheltuielile de hrană, cazare şi transport printr-o declaraţie pe propria răspundere, aprobată de conducerea organizaţiei-gazdă;*

*c) posibilitatea organizaţiei-gazdă de a suporta alte cheltuieli ocazionate de desfăşurarea activităţii de voluntariat, cu excepţia celor aferente muncii prestate de către voluntar în limita sumelor alocate cu această destinaţie. Voluntarul poate renunţa la cheltuielile mai sus menţionate printr-o declaraţie pe propria răspundere, aprobată de conducerea organizaţiei-gazdă.*

*(2) La solicitarea voluntarului, organizaţia-gazdă poate încheia contract de asigurare împotriva riscurilor de accident şi de boală sau a altor riscuri ce decurg din natura activităţii, în funcţie de complexitatea activităţii la care participă acesta şi în limita sumelor alocate cu această destinaţie.*

**ART. 14**

În executarea contractului de voluntariat, voluntarul se subordonează coordonatorului voluntarilor, numit în condiţiile art. 2 lit. g) din Legea nr. 78/2014. În situaţia în care, prin desfăşurarea activităţilor de voluntariat, se cauzează prejudicii unor terţe persoane, organizaţia-gazdă va răspunde solidar cu voluntarul, în condiţiile legii sau ale contractului de voluntariat, dacă acestea nu au fost determinate de culpa exclusivă a voluntarului.

**ART. 15**

Executarea obligaţiilor contractuale ce revin voluntarului nu se poate face prin reprezentare.

**ART. 16**

Răspunderea pentru neexecutarea sau executarea necorespunzătoare a contractului de voluntariat este supusă prevederilor Legii nr. 287/2009 privind Codul civil, republicată, cu modificările ulterioare.

**ART. 17**

Dacă pe parcursul executării contractului de voluntariat intervine, independent de voinţa părţilor, o situaţie de natură să îngreuneze executarea obligaţiilor ce revin voluntarului, contractul va fi renegociat, iar dacă situaţia face imposibilă executarea contractului, acesta încetează de plin drept.

**ART. 18**

(1) Negocierea sau renegocierea contractului de voluntariat se va face la cererea scrisă a uneia dintre părţi, în condiţiile stabilite prin contractul de voluntariat.

(2) La negocierea clauzelor şi la încheierea contractelor de voluntariat părţile sunt egale şi libere.

**ART. 19**

Denunţarea unilaterală a contractului de voluntariat are loc la iniţiativa oricăreia dintre părţi, care se comunică şi se motivează în scris. Condiţiile denunţării se stabilesc prin contractul de voluntariat, termenul de preaviz fiind de 15 zile.

**ART. 20**

(1) Litigiile izvorâte din încheierea, modificarea, executarea sau încetarea contractului de voluntariat se soluţionează pe cale amiabilă sau prin procedura de mediere, iar, în caz de nesoluţionare, de către instanţele civile.

(2) Acţiunile izvorâte din contractul de voluntariat sunt scutite de taxă de timbru.

**Domenii de activitate**

**Art.21** Activitatea de voluntariat în cadrul Primăriei Municipiului Târgu Mureș și din cadrul serviciilor publice din subordinea Consiliului local al municipiului Târgu Mureș se poate desfășura pe următoarele domenii:

1. **Domeniul protecția mediului și igienizare**: identificarea și comunicarea salariaților cu atribuții în domeniu a următoarelor fapte:

- Parcarea autovehicolelor pe spații verzi;

- Depozite ilegale de deșeuri menajere, industrial, agricole, material refolosibil, precum și alte tipuri de deșeuri;

- vehicule fără stăpân sau abandonate pe terenuri aparținând domeniului public sau privat al municipiului/statului;

- murdărirea carosabilului de către autovehicule care ies de pe șantiere cu roțile necurățate;

- amplasarea neautorizată a rampelor de gunoi;

- desființarea sau deteriorarea totală sau parțială a amenajărilor ce aparțin domeniului public sau privat

- curățenia în piețe și în alte locuri publice destinate activităților comerciale;

2. **Domeniul turism, cultură, educație, civic, informare pentru investitori**:

- campanii de promovare turistică și de promovare a evenimentelor culturale (distribuire de fluturași, pliante, etc)

-participarea la organizarea și monitorizarea evenimentelor;

-implicare în crearea de concept educaționale extracurriculare pentru copii și adulți;

-organizarea și monitorizarea de evenimente educaționale

-participarea la evenimente sportive;

-implicarea în crearea de concept de educație non-formală pentru viață pentru tineri;

- participarea la organizarea programelor destinate tinerilor și adulților pentru a-și finaliza sau completa educația și pentru a dobândi abilități utile pentru piața muncii;

- participarea la organizarea de evenimente în funcție de proiecte care se derulează la un moment dat;

-implicare în crearea de concepte culturale, artistice și de educație pentru cultură

-organizarea work-shopurilor de soluții participative pentru dezvoltarea comunitară;

-implicarea în crearea de concept și soluții de amenajare a spațiului public;

- analiza și design de soluții pentru facilitarea interacțiunii cu comunitatea, implicarea cetățenilor în rezolvarea problemelor comunității, pentru transparentizarea administrației publice locale.

3. **Domeniul tehnic:**

- identificarea pe teren a gropilor apărute în sistemul rutier si raportarea lor către Serviciul de specialitate;

- identificarea troturelor degradate datorate parcării mașinilor și a construcțiilor adiacente în execuție si raportarea lor către Serviciul de specialitate;

- sesizarea în urma identificării unor disfuncționalități privind sistemul de iluminat public;

- raportarea stării de curățenie a punctelor gospodărești către Serviciul de specialitate;

- descrierea gradului de curățenie și igienizare a malului Mureșului și a Pârâului Poklos, pe raza Municipiului Târgu Mureș si raportarea lor către Serviciul de specialitate;

**Selecția voluntarilor**

**Art.22** Selecția și recrutarea voluntarilor se va face de către Direcția proiecte cu finanțare internațională, Resurse umane, relații cu publicul și Salarizare, pe baza unui interviu, având la bază cererea scrisă a acestora și verificarea îndeplinirii cumulative a următoarelor condiții:

- vârsta legală de 18 ani;

- cunoaște limba română scris și vorbit în cazul cetățenilor străini, organizația gazdă poate să-I pună acestuia la dispoziție un interpret;

- are capacitatea deplină de exercițiu;

- are o stare de sănătate corespunzătoare activităților de voluntar propuse de organizația gazdă, starea de sănătate se probează cu certificatele medicale sau alte documente;

- nu a fost condamnat pentru săvârșirea unor infracțiuni contra umanității, contra statului sau contra autorității, de fals ori a unor fapte de corupție, cu excepția situației în care a intervenit reabilitarea;

- nu a desfășurat activitate de poliție politică, așa cum este definite prin lege.

**Dispoziții finale:**

**Art.23** La concursurile organizate pentru ocupareaposturilor, dacă doi sau mai mulți candidați obțin punctaje egale, autoritatea locală poate acorda punctaj suplimentar candidaților care prezintă unul sau mai multe certificate de voluntariat obținute din activități de voluntariat, eliberate în condițiile prevăyute de Legea nr.78/2014, în situația în care acestea constituie criterii de selecție.

**Art.24.** Coordonarea activității voluntarilor și transmiterea fișelor de activitate ale acestora către compartimentele de specialitate se va face de către, Direcția proiecte cu finanțare internațională, resurse umane, relații cu publicul și logistică. De asemenea, comunicarearezultatelor acestor sesizări/propuneri către voluntari se va realiza prin intermediul direcției menționate și vor fi consemnate în fișa de voluntariat și în raportul de activitate a acestora.

**Art.25** Contractul de voluntariat, încheiat conform prevederilor Legii nr.78/2014, privind reglementarea activității de voluntariat în România, constituie Anexa nr.1 a prezentului regulament.